CELEX: 52013DC0394
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-Gvern fil-Portugall

|
			
		
		
		52013DC0394
		
			Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-Gvern fil-Portugall /* COM/2013/0394 final - 2013/ () */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
bil-għan li tintemm is-sitwazzjoni ta'
defiċit eċċessiv tal-Gvern fil-Portugall
IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(7)
tiegħu,
Wara li kkunsidra
r-rakkomandazzjoni mingħand il-Kummissjoni Ewropea,
Billi:
(1)       Skont l-Artikolu 126
tat-Trattat dwar il-Funzjonament tal-Unjoni Ewropea (TFUE), l-Istati Membri
huma obbligati jevitaw defiċits eċċessivi tal-gvern.
(2)       Il-Patt ta' Stabbiltà u
Tkabbir huwa bbażat fuq l-għan ta' finanzi sodi tal-gvern bħala
mezz biex jissaħħu l-kundizzjonijiet għall-istabbiltà
tal-prezzijiet u għal tkabbir sostenibbli b'saħħtu li jwassal għall-ħolqien
tal-impjiegi.
(3)       Fit-2 ta' Diċembru 2009
l-Kunsill iddeċieda, skont l-Artikolu 126(6) tat-TFUE, li
fil-Portugall kien jeżisti defiċit eċċessiv u
ħareġ rakkomandazzjoni biex jiġi kkoreġut id-defiċit
eċċessiv sa mhux aktar tard mill-2013, skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97[1]
tas-7 ta' Lulju 1997 dwar li titħaffef u li tiġi
ċċarata l-implimentazzjoni tal-proċedura ta' defiċit
eċċessiv[2].

(4)       Fil-15 ta' Ġunju 2010,
il-Kummissjoni kkonkludiet li l-Portugall kien ħa azzjoni effettiva f'konformità
mar-rakkomandazzjoni tal-Kunsill tat-2 ta' Diċembru 2009
biex iġib id-defiċit tal-Gvern taħt il-valur referenzjarju ta'
3 % tal-PDG u qieset li, għaldaqstant, ma kien meħtieġ
l-ebda pass addizzjonali fil-proċedura ta' defiċit eċċessiv
f'dak il-mument.
(5)       Fid-9 ta' Diċembru 2012,
il-Kunsill ikkonkluda, b'konformità mal-Artikolu 3(5) tar-Regolament
tal-Kunsill (KE) Nru 1467/97, li kienet ittieħdet azzjoni effettiva
iżda li kienu seħħew żviluppi ekonomiċi negattivi mhux
mistennija li kellhom konsegwenzi żvantaġġużi kbar
għall-finanzi tal-Gvern. Il-Kunsill għalhekk adotta rakkomandazzjoni
riveduta skont l-Artikolu 126(7) TFUE (ir-"rakkomandazzjoni tal-PDE
riveduta") u rrakkomanda lill-Portugall jikkoreġi d-defiċit
eċċessiv sa mhux aktar tard mill-2014. Sabiex id-defiċit
nominali tal-Gvern jinżel għal inqas minn 3 % tal-valur
referenzjarju tal-PDG sal-2014, ġie rrakkomandat lill-Portugall li
jagħmel titjib fil-bilanċ strutturali ta' 2,3 % tal-PDG fl-2012,
1,6 % tal-PDG fl-2013 u 1,3 % tal-PDG fl-2014. Il-miri
tad-defiċit nominali konsistenti mat-titjib mitlub tal-bilanċ
tal-baġit strutturali kienu 5 % tal-PDG għall-2012, 4,5 %
tal-PDG għall-2013 u 2,5 % tal-PDG għall-2014. 
(6)       Ġie rakkomandat ukoll
lill-awtoritajiet Portugiżi sabiex jimplimentaw il-miżuri adottati
fil-baġit 2012 u fis-suppliment ta' Marzu tiegħu u li jieħdu
miżuri addizzjonali li jiswew 0,3 % tal-PDG. Ġie rrakkomandat
lill-Portugall li jadotta miżuri ta' konsolidazzjoni fiskali permanenti li
jammontaw għal tal-anqas 3 % tal-PDG li għandhom jiġu
inklużi fil-baġit tal-2013, filwaqt li jadotta miżuri
addizzjonali f'każ li jaqa' lura u li jiddefinixxi miżuri li
jammontaw għal 1¾ % tal-PDG fl-2014 wara Eżami tal-Infiq
Pubbliku (EIP) kumplessiv. Minbarra dan, il-Portugall għandu jimplimenta
r-rekwiżiti tad-Deċiżjoni ta' Implimentazzjoni tal-Kunsill
2011/344/UE dwar l-għoti ta' assistenza finanzjarja tal-Unjoni
lill-Portugall tas-17 ta' Mejju 2011 u l-emendi
suċċessivi tagħha. Il-Liġi ta' Qafas tal-Baġit
għandha tiġi adattata sabiex tinkorpora r-regoli tal-governanza
fiskali tal-UE u l-Portugall għandu jkompli jsaħħaħ
it-trasparenza u l-kontroll fl-istadji kollha tal-baġit filwaqt li
jirrispetta l-qafas tal-baġit fuq medda medja ta' żmien. 
(7)       Skont l-Artikolu 3(5)
tar-Regolament (KE) Nru 1467/97, il-Kunsill jista' jiddeċiedi, fuq
rakkomandazzjoni mill-Kummissjoni, li jadotta rakkomandazzjoni riveduta skont
l-Artikolu 126(7) tat-TFUE, jekk tkun ittieħdet azzjoni effettiva u
jekk avvenimenti ekonomiċi negattivi mhux mistennija li kellhom
konsegwenzi żvantaġġużi kbar għall-finanzi tal-gvern
iseħħu wara l-adozzjoni tar-rakkomandazzjoni inizjali. L-avvenimenti
ekonomiċi negattivi mhux mistennija b'effetti baġitarji
żvantaġġużi kbar għandhom jiġu vvalutati
fl-isfond tat-tbassir ekonomiku li fuqu hija msejsa r-rakkomandazzjoni
tal-Kunsill. 
(8)       Skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97,
il-Kunsill meħtieġ jagħmel rakkomandazzjonijiet lill-Istat
Membru kkonċernat bil-ħsieb li tintemm is-sitwazzjoni ta' defiċit
eċċessiv fi żmien determinat. Ir-rakkomandazzjoni għandha
tistabbilixxi żmien massimu ta' sitt xhur sabiex tittieħed azzjoni
effettiva mill-Istat Membru kkonċernat biex jikkoreġi d-defiċit
eċċessiv. Minbarra dan, f'rakkomandazzjoni biex jiġi
kkoreġut defiċit eċċessiv, il-Kunsill għandu jitlob
għall-ilħuq ta' miri baġitarji annwali li, abbażi
tat-tbassir li fuqu tissejjes ir-rakkomandazzjoni, ikunu konsistenti ma' titjib
minimu annwali fil-bilanċ strutturali, jiġifieri l-bilanċ
aġġustat ċiklikament minbarra miżuri ta' darba u
miżuri temporanji oħrajn, ta' mill-inqas 0,5 % tal-PDG
bħala valur ta' referenza. 
(9)       Fil-previżjoni li tirfed
ir-Rakkomandazzjoni riveduta ta' Ottubru 2012, il-PDG reali kien mistenni
li jonqos bi 3 % u b'1 % fl-2012 u l-2013, rispettivament.
Il-prospetti ta' tkabbir iddeterjoraw b'mod sinifikanti minn dak
iż-żmien 'il hawn, wara li l-aħħar kwart tal-2012 kien
sostanzjalment agħar milli mistenni kemm għall-attività ekonomika kif
ukoll għall-iżviluppi tas-suq tax-xogħol, li wassal għal
tnaqqis reali fil-PDG ta' 3,2 % fl-2012. Minħabba r-riport negattiv
mill-2012 u d-deterjorament tal-prospettiva tat-tkabbir għas-swieq
tal-esportazzjoni tal-Portugall, l-aħħar aġġornament
tal-prospettiva ekonomika għall-Portugall tas-servizzi tal-Kummissjoni
rrevediet it-tkabbir reali tal-PDG 'l isfel għal -2,3 % fl-2013. 
(10)     Id-defiċit
tal-amministrazzjoni pubblika fl-2012 laħaq is-6,4 % tal-PDG, li huwa
'l fuq mill-mira tal-PDE ta' 5,0 %. Id-defiċit nominali ġie
affettwat minn għadd ta' operazzjonijiet ta' darba li ma kinux
magħrufa fil-ħin tar-rakkomandazzjoni tal-PDE. Dawn l-operazzjonijiet
jinkludu: injezzjoni ta' kapital fil-bank proprjetà tal-Gvern CGD (0,5 %
tal-PDG); ir-ridirezzjoni permezz tal-gvern tal-konverżjoni f'ekwità
tas-self mill-azzjonisti ta' Parpública lil SAGESTAMO, żewġ kumpaniji
barra mill-perimetru tal-amministrazzjoni pubblika (0,5 % tal-PDG);
l-indebolimenti assoċjati mat-trasferiment ta' assi minn BPN (0,1 %
tal-PDG). Minbarra dan, wara parir mill-Eurostat il-bejgħ
tal-konċessjoni tal-operat tal-ajruporti ewlenin fil-Portugall kien
ittrattat bħala rtirar tal-ekwità u li għaldaqstant ma jolqotx
il-bilanċ tal-amministrazzjoni pubblika, għall-kuntrarju ta' dak li
l-Gvern kien preveda fil-baġit (0,7 % tal-PDG). Meta jiġi
eskluż l-impatt ta' dawn il-fatturi ta' darba mill-bilanċ nominali,
id-defiċit tal-amministrazzjoni pubblika kien ikun jammonta għal
4,7 % tal-PDG, jiġifieri taħt il-mira.
(11)     Kontroll strett fuq l-infiq
ikkumpensa għal prestazzjoni tad-dħul anqas minn dik mistennija, li
kienet ikkawżata minn fatturi makroekonomiċi, fl-aħħar
kwart tas-sena. L-iffrankar fl-infiq inkiseb l-aktar fil-kont tas-salarji
pubbliċi, bit-tnaqqis fl-impjiegi mas-settur pubbliku jipproċedi
b'mod aktar mgħaġġel mill-pjanijiet, billi tnaqqas il-konsum
intermedju u billi ġew iffriżati l-approprjazzjonijiet baġitarji
għal proġetti ġodda ta' investiment. L-eżekuzzjoni
tal-baġit reġjonali u lokali wkoll kellha riżultati aħjar
milli mistenni. Kollox ma' kollox, il-Portugall adotta miżuri ta'
konsolidazzjoni fiskali permanenti li jammontaw għal kważi 6 %
tal-PDG fl-2012, fuq l-ammont ta' miżuri meħtieġa skont
ir-rakkomandazzjoni tal-PDE riveduta. Skont it-tbassir tas-servizzi
tal-Kummissjoni ta' Mejju 2013, it-titjib fil-bilanċ strutturali
fl-2012 ammonta għal 2,4 % tal-PDG meta mqabbel mat-2,3 %
tal-PDG meħtieġa skont ir-rakkomandazzjoni tal-PDE riveduta. Jekk
titqies ir-reviżjoni fit-tkabbir potenzjali tal-produzzjoni sa
mir-Rakkomandazzjoni tal-PDE riveduta, l-isforz fiskali kien ikun mill-inqas
0,2 pp. ogħla. Minbarra dan, il-bidla stmata fil-bilanċ
strutturali kienet affettwata b'mod negattiv min-nuqqasijiet fid-dħul meta
mqabbel max-xenarju bażi tar-rakkomandazzjoni tal-PDE meta jiġu
applikati l-elastiċitajiet standard tad-dħul. Dawn in-nuqqasijiet kienu
jammontaw għal madwar 0,4 pp. Meta jitqiesu dawn l-effetti, il-bidla
aġġustata fil-bilanċ strutturali tammonta għal 3,0 %
tal-PDG, u b'hekk ferm ogħla mill-isforz meħtieġ skont
ir-rakkomandazzjoni riveduta tal-PDE.
(12)     Għall-2013,
l-aġġornament ta' Mejju 2013 tas-servizzi tal-Kummissjoni dwar
il-prospettiva ekonomika tal-Portugall ibassar li d-defiċit
tal-amministrazzjoni pubblika se jilħaq il-5,5 % tal-PDG, meta
mqabbel ma' mira ta' 4,5 % tal-PDG fir-rakkomandazzjoni tal-PDE riveduta.
Il-konsolidazzjoni baġitarja fl-2013 jeħtieġ li tikkumpensa
għal deterjorament kbir fil-bilanċ primarju li jirrifletti
żviluppi aktar kajmana tas-suq tax-xogħol u tat-tkabbir kif ukoll
l-issuktar tal-ibbilanċjar mill-ġdid lejn ekonomija aktar xprunata
mill-esportazzjoni iżda wkoll anqas intensiva fit-taxxi meta mqabbla
mal-projezzjonijiet li fuqhom hija bbażata r-Rakkomandazzjoni tal-PDE
riveduta. Minbarra dan, fil-5 ta' April, il-Qorti Kostituzzjonali
ddeċidiet kontra diversi miżuri li jammontaw għal 0,8 %
tal-PDG inklużi fil-baġit tal-2013, li kien jenħtieġ li
jiġu kkumpensati. B'mod partikolari, is-sentenza kienet tikkonċerna
t-tneħħija ta' wieħed miż-żewġ ħlasijiet ta'
bonus għall-ħaddiema tas-settur pubbliku, it-tnaqqis ta' 90 %
ta' wieħed miż-żewġ ħlasijiet ta' bonus għall-benefiċjarji
tal-pensjoni u l-introduzzjoni ta' kontribuzzjonijiet tas-sigurtà soċjali
fuq il-benefiċċji tal-qgħad u tal-liv tal-mard. 
(13)     L-aġġornament
tas-servizzi tal-Kummissjoni ta' Mejju 2013 tal-prospettiva ekonomika
għall-Portugall jipprevedi sforz strutturali fl-2013 ta' 0,6 %
tal-PDG. Dan ma jilħaqx l-isforz ta' 1,6 % tal-PDG irrakkomandat
mill-Kunsill. Madankollu, bħala korrezzjoni għar-reviżjoni 'l
isfel tat-tkabbir potenzjali tal-produzzjoni sa mir-rakkomandazzjoni tal-PDE
riveduta, l-isforz strutturali stmat fl-2013 se jkun madwar 0,2 pp.
ogħla. Minbarra dan, il-bidla fil-bilanċ strutturali hija wkoll
serjament affettwata b'mod negattiv minn nuqqasijiet fid-dħul
(jiġifieri b'mod relattiv għall-iżviluppi tal-PDG bl-użu
tal-elastiċitajiet standard tad-dħul) li jammontaw għal madwar
0,5 pp. B'mod ġenerali, b'kont meħud ta' dawn il-fatturi,
l-isforz strutturali stmat ikun ta' 1,3 % tal-PDG. L-isforz fiskali
aġġustat għalhekk huwa kemxejn taħt l-isforz
meħtieġ skont ir-rakkomandazzjoni tal-PDE riveduta. 
(14)     L-aġġustament
baġitarju fl-2013 huwa mirfud minn miżuri ta' konsolidazzjoni
permanenti b'valur nett ta' 3,5 % tal-PDG, li jinkludu l-miżuri
inklużi fil-liġi tal-baġit tal-2013, li għandhom jiġu
emendati permezz ta' baġit supplimentari sal-aħħar ta' Mejju,
il-frontloading ta' miżuri li jnaqqsu l-infiq li ġew identifikati
fil-kuntest tal-eżami tal-infiq pubbliku kif ukoll miżuri oħra
maħsuba biex jissostitwixxu l-miżuri tal-baġit li ġie
deċiż li huma kontra l-kostituzzjoni. L-ammont ta' miżuri ta'
konsolidazzjoni jmur lil hinn minn dak previst fiż-żmien
tar-rakkomandazzjoni tal-PDE riveduta ta' Ottubru 2012. Il-miżuri
jinkludu, inter alia, ristrutturar tat-taxxa fuq id-dħul personali
(personal income tax, PIT) u żidiet fid-dazji tas-sisa u t-tassazzjoni
tal-proprjetà. Fuq in-naħa tan-nefqa, il-miżuri jipprevedu tnaqqis
imdaqqas fin-nefqa fuq il-pagi tas-settur pubbliku permezz ta'
trażżin tal-impjiegi u tnaqqis fil-pagamenti u l-kumpensi tas-sahra.
żieda fl-effiċjenza fil-funzjonament tal-amministrazzjoni pubblika;
konsum pubbliku intermedju mnaqqas inkluż iffrankar fuq il-PPPs; aktar
sforzi ta' razzjonalizzazzjoni fis-settur tas-saħħa u fl-SOEs; u
l-frontloading tad-dħul minn fondi tal-UE. 
(15)     Fl-2014, skont
l-aġġornament ta' Mejju 2013 tas-servizzi tal-Kummissjoni dwar
il-prospettiva ekonomika tal-Portugall, id-defiċit tal-amministrazzjoni
pubblika huwa mistenni li jilħaq l-4,0 % tal-PDG, meta mqabbel
mal-mira ta' 2,5 % tal-PDG fir-rakkomandazzjoni tal-PDE riveduta ta'
Ottubru 2012. Id-devjazzjoni tirrifletti d-defiċits nominali ogħla
fis-snin preċedenti kif ukoll l-irkupru ekonomiku aktar kajman. L-isforz
strutturali fl-2014 huwa mbassar li jiżdied b' 1,4 % tal-PDG,
0,1 pp.'l fuq mill-isforz meħtieġ fir-rakkomandazzjoni tal-PDE
riveduta. L-evoluzzjoni tal-produzzjoni potenzjali bejn il-projezzjonijiet li
fuqhom huma bbażati r-rakkomandazzjonijiet tal-PDE riveduti u t-tbassir
aġġornat iżżid 0,1 pp. mal-isforz fiskali stmat.
Minbarra dan, meta wieħed jaġġusta għal nuqqasijiet
fid-dħul mhux mistennija, l-isforz jiżdied għal 1,8 %
tal-PDG. L-isforz strutturali aġġustat fl-2014 għalhekk ikun
ferm ogħla mill-ammont meħtieġ skont ir-rakkomandazzjoni tal-PDE
riveduta.
(16)     Dawn il-projezzjonijiet huma
mirfuda minn miżuri diskrezzjonarji li jiswew mill-inqas 2 % tal-PDG.
Fuq in-naħa tal-infiq, dawn il-miżuri se jkunu msejsa fuq
ir-riżultati tal-EIP li għandha l-għan li tirrazzjonalizza u
timmodernizza l-amministrazzjoni pubblika, li tindirizza l-postijiet żejda
fil-funzjonijiet u l-entitajiet tas-settur pubbliku, ittejjeb is-sostenibbiltà
tas-sistema tal-pensjonijiet u tikseb iffrankar tal-ispejjeż immirat
fil-ministeri kompetenti individwali. Matul April u fil-bidu ta' Mejju,
il-Gvern adotta pakkett ta' miżuri permanenti għat-tnaqqis tal-infiq
b'rendimenti kumulattivi ta' EUR 4,7 biljun (2,8 % tal-PDG) matul
l-2013-2014. Il-Gvern ta bidu għal konsultazzjoni wiesgħa
mal-imsieħba soċjali u politiċi bil-ħsieb li jiddefinixxi u
jimplimenta b'mod sħiħ dawn ir-riformi. Fuq in-naħa
tad-dħul, l-awtoritajiet jipprevedu riforma kumplessiva tat-taxxa fuq
id-dħul korporattiv fl-2014. L-għan huwa li tingħata spinta
lill-investiment u lit-tkabbir billi tiġi ssimplifikata s-sistema
tat-taxxa fuq id-dħul korporattiv. Minħabba l-ispazju fiskali
limitat, ir-riforma għandha tkun newtrali mil-lat tad-dħul.
(17)     Id-dejn pubbliku gross tela'
minn 108,3 % fl-2011 għal 123,6 % tal-PDG fl-2012 u, skont
l-aħħar aġġornament mis-servizzi tal-Kummissjoni
tal-prospettiva ekonomika għall-Portugall, huwa mistenni li jilħaq
il-massimu tiegħu ta' madwar 124,2 % fl-2014, u b'hekk jaqbeż
il-valur ta' referenza tat-Trattat fis-snin kollha. Il-qabża 'l fuq
fil-projezzjonijiet għall-2012 hija ggwidata l-aktar mit-trattament
statistiku tat-trasferiment tar-rikavati mill-privatizzazzjoni minn Parpública
għall-Istat kif ukoll l-effett tax-xejra aktar baxxa tal-PDG u
l-projezzjonijiet riveduti tad-defiċit. Il-Gvern se jressaq diversi
miżuri biex irażżan iż-żieda fil-proporzjon tad-dejn,
bħall-bejgħ ta' assi barranin ta' fond tas-sigurtà soċjali u
t-tlestija tal-isforzi tal-privatizzazzjoni. Bilanċ primarju pożittiv,
għalkemm wieħed żgħir, huwa diġà mistenni fl-2014, u
dan jirrifletti s-saħħa tal-konsolidazzjoni fiskali u
l-iżviluppi makroekonomiċi aktar favorevoli. 
(18)     Ittieħdu passi importanti
biex tittejjeb il-ġestjoni finanzjarja pubblika fil-Portugall. Il-Portugall
intalab ikompli jtejjeb it-trasparenza u l-kontroll fl-istadji baġitarji
kollha għal-livelli kollha ta' gvern. F'Diċembru 2012,
il-Liġi ta' Qafas tal-Baġit ġiet emendata biex tinkorpora
l-prinċipji tat-Trattat dwar l-Istabbiltà, il-Koordinazzjoni u
l-Governanza fl-Unjoni Ekonomika u Monetarja (il-patt fiskali) u l-Pakkett ta'
Sitta. Reviżjoni addizzjonali hija prevista sa tmiem l-2013 sabiex
issaħħaħ aktar il-proċeduri baġitarji u
l-prinċipji ta' ġestjoni tal-baġit, ir-responsabilità,
it-trasparenza u s-simplifikazzjoni. Minbarra dan, abbozzi ta' Liġijiet
tal-Finanzi Reġjonali u Lokali ġew ippreżentati lill-Parlament
fi tmiem Diċembru 2012. Il-liġijiet jistabbilixxu
mekkaniżmi ta' koordinazzjoni mtejba bejn l-amministrazzjonijiet
ċentrali u dawk lokali u reġjonali, qafas baġitarju pluriennali
u regoli fiskali aktar stretti filwaqt li japplikaw il-prinċipji
tal-Liġi ta' Qafas tal-Baġit emendata. Il-Portugall
saħħaħ ukoll l-isforzi sabiex jillimita l-obbligazzjonijiet
kontinġenti billi impenja ruħu fi programm ambizzjuż ta'
proċess ta' rinegozjar għas-Sħubijiet Pubbliċi-Privati
b'iffrankar sinifikanti diġà previst fl-2013 u r-ristrutturar
tal-Impriżi tal-Istat jinsab miexi ‘l quddiem b'pass tajjeb. L-SOEs fuq
il-livell settorjali laħqu bilanċ operattiv sa tmiem l-2012 u aktar
gwadanji fl-effiċjenza huma mistennija għall-ġejjieni.
L-awtoritajiet qed jesploraw modi biex jiġġestixxu l-piż kbir
tad-dejn tal-SOEs. Dawn ir-riformi juru impenn importanti lejn is-sostenibbiltà
fiskali fuq medda medja ta' żmien. 
(19)     Skont l-aħħar
aġġornament tal-prospettiva ekonomika tas-servizzi tal-Kummissjoni,
il-Portugall mhux se jilħaq il-miri baġitarji nominali stabbiliti
fir-Rakkomandazzjoni tal-Kunsill tad-9 ta' Ottubru 2012. Madankollu,
filwaqt li jitqiesu l-bidliet fl-iżviluppi ekonomiċi meta mqabbla
max-xenarju makroekonomiku li fuqu hija bbażata r-rakkomandazzjoni
tal-Kunsill riveduta, jidher li l-Portugall ħa azzjoni effettiva li
tirrappreżenta progress adegwat lejn il-korrezzjoni tad-defiċit
eċċessiv fl-2012 u l-2013 fil-limiti speċifikati mill-Kunsill
fid-9 ta' Ottubru 2012. B'mod partikolari, il-Portugall adotta
miżuri ta' konsolidazzjoni mdaqqsa li jammontaw għal madwar 6 %
tal-PDG fl-2012 u għal 3½ % tal-PDG fl-2013. L-isforz strutturali li
sar fl-2012, ikkoreġut għat-tkabbir potenzjali fil-produzzjoni u
n-nuqqas fid-dħul, kien 'il fuq sew mill-isforz meħtieġ
fir-rakkomandazzjoni tal-PDE riveduta. Fl-2013, l-isforz strutturali huwa
mistenni li jkun inqas mill-isforz meħtieġ, primarjament
minħabba żviluppi ekonomiċi sfavorevoli kif ukoll
iż-żmien tas-sentenza tal-Qorti Kostituzzjonali meta kienet bdiet
is-sena baġitarja, li għamilha diffiċli biex jinstabu
miżuri ta' sostituzzjoni ta' kwalità strutturali ugwali. Fl-2014, l-isforz
strutturali huwa mistenni li jkun għal darb'oħra akbar mill-isforz
meħtieġ. Meta wieħed iqis dawn il-fatturi kollha u f'konformità
mal-flessibbiltà pprovduta mill-Patt ta' Stabbiltà u Tkabbir, sena addizzjonali
għall-korrezzjoni tad-defiċit eċċessiv tidher li hija
ġustifikata. 
(20)     L-għoti ta' sena
addizzjonali għall-korrezzjoni tad-defiċit eċċessiv ikun
jitlob miri intermedji tad-defiċit nominali ta' 5,5 % tal-PDG
fl-2013, 4,0 % tal-PDG fl-2014 u 2,5 % tal-PDG fl-2015, li,
abbażi tal-aħħar aġġornament tal-prospettiva ekonomika
għall-Portugall tas-servizzi tal-Kummissjoni, huwa konsistenti ma' titjib
fil-bilanċ fiskali strutturali ta' 0,6 % tal-PDG fl-2013, 1,4 %
tal-PDG fl-2014 u 0,5 % tal-PDG fl-2015, fejn din tal-aħħar
tikkorrispondi mat-titjib minimu meħtieġ mill-Artikolu 5(1)
tar-Regolament tal-Kunsill (KE) Nru 1466/97
tas-7 ta' Lulju 1997[3].
B'mod parallel mal-analiżijiet regolari tal-Programm ta'
Aġġustament Ekonomiku għall-Portugall kif iddefinit
fid-Deċiżjoni ta' Implimentazzjoni tal-Kunsill 2011/344/UE, se
jitwettaq monitoraġġ tal-progress fl-implimentazzjoni tal-impenji
tal-PDE tiegħu f'intervalli ta' tliet xhur.
(21)     Il-Portugall jissodisfa
l-kundizzjonijiet għall-estensjoni tal-iskadenza għall-korrezzjoni
tad-defiċit eċċessiv tal-amministrazzjoni pubblika kif stipulat
fl-Artikolu 3(5) tar-Regolament (KE) Nru 1467/97 dwar li
titħaffef u li tiġi ċċarata l-implimentazzjoni
tal-proċedura ta' defiċit eċċessiv,
B'DAN JIRRAKKOMANDA:
(1)                   
Li l-awtoritajiet Portugiżi għandhom
itemmu s-sitwazzjoni preżenti ta' defiċit eċċessiv
sal-2015.
(2)                   
L-awtoritajiet Portugiżi għandhom
iġibu l-miri tad-defiċit nominali għal 5,5 % tal-PDG
fl-2013, 4,0 % tal-PDG fl-2014 u 2,5 % tal-PDG fl-2015, li huwa
konsistenti ma' titjib fil-bilanċ strutturali ta' 0,6 % tal-PDG fl-2013,
1,4 % tal-PDG fl-2014 u 0,5 % tal-PDG fl-2015, ibbażat fuq
l-aġġornament tal-prospettiva ekonomika għall-Portugall ta'
Mejju 2013 tas-servizzi tal-Kummissjoni. 
(3)                   
L-awtoritajiet Portugiżi għandhom
jimplimentaw miżuri li jammontaw għal 3½ % tal-PDG sabiex
jillimita d-defiċit tal-2013 għal 5,5 % tal-PDG. Dawn jinkludu
l-miżuri ddefiniti fil-liġi tal-baġit tal-2013 u iktar tnaqqis
fil-kont tal-pagi, aktar effiċjenza fil-funzjonament tal-amministrazzjoni
pubblika, inqas konsum pubbliku u użu aħjar tal-fondi tal-UE. 
(4)                   
L-awtoritajiet Portugiżi għandhom, filwaqt
li jibnu fuq l-EIP, jadottaw miżuri ta' konsolidazzjoni fiskali permanenti
li jammontaw mill-inqas għal 2 % tal-PDG bil-għan li jinkiseb
defiċit nominali ta' 4,0 % tal-PDG fl-2014. Għandhom ikollhom
l-għan li jirrazzjonalizzaw u jimmodernizzaw l-amministrazzjoni pubblika,
li jindirizzaw il-postijiet żejda fil-funzjonijiet u l-entitajiet
tas-settur pubbliku, itejbu s-sostenibbiltà tas-sistema tal-pensjonijiet u
jiksbu ffrankar tal-ispejjeż immirat fil-ministeri kompetenti individwali.

(5)                   
L-awtoritajiet Portugiżi għandhom
jadottaw miżuri ta' konsolidazzjoni permanenti biex jiksbu l-mira
tad-defiċit tal-2015 ta' 2,5 % tal-PDG. 
(6)                   
Il-Gvern Portugiż għandu jieħu
azzjoni effettiva biex jimplimenta din ir-Rakkomandazzjoni
sal-1 ta' Ottubru 2013 u, skont l-Artikolu 10(2a)
tar-Regolament (KE) Nru .../2013 tal-Parlament Ewropew u tal-Kunsill,
jirrapporta fid-dettall l-istrateġija ta' konsolidazzjoni li hija prevista
biex jintlaħqu l-miri.
Il-Portugall għandu jżomm ukoll ir-ritmu
tar-riforma fil-ġestjoni finanzjarja pubblika billi jirrevedi l-Liġi
ta' Qafas tal-Baġit sal-aħħar tal-2013 biex itejjeb aktar
il-proċeduri baġitarji u l-prinċipji tal-ġestjoni
tal-baġit, ir-responsabbiltà, it-trasparenza u s-simplifikazzjoni; biex ikompli
l-isforzi biex jillimita l-obbligazzjonijiet kontinġenti li
jirriżultaw mill-SOEs u l-PPPs. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 6.
[2]               Id-dokumenti kollha relatati mal-proċedura
tad-defiċit eċċessiv tal-Portugall jinsabu hawn:  
http://ec.europa.eu/economy_finance/economic_governance/sgp/deficit/countries/portugal_en.htm

[3]               ĠU L 209, 2.8.1997, p. 5.